b'\n_START_ARTICLE_\nAnafilakti\xc4\x8dni \xc5\xa1ok\n_START_SECTION_\nVzroki\n_START_PARAGRAPH_\nNajpogosteje se anafilakti\xc4\x8dni \xc5\xa1ok pojavi med intravensko aplikacijo dolo\xc4\x8denega zdravila ali tik po njej. Tudi druge parenteralne aplikacije zdravil (intramuskularna, subkutana ...) lahko izzovejo anafilakti\xc4\x8dni \xc5\xa1ok. Pogosto je vzrok tudi pik \xc5\xbeu\xc5\xbeelke (osa, \xc4\x8debele ...) ali po zau\xc5\xbeitju dolo\xc4\x8dene hrane (sezam, le\xc5\xa1niki in drugi ore\xc5\xa1ki ...). Obi\xc4\x8dajno bolnik zaradi preteklih dogodkov pozna alergene, ki pri njemu lahko potencialno povzro\xc4\x8dijo anafilakti\xc4\x8dni \xc5\xa1ok._NEWLINE_\xc5\xa0ele po razvoju prvih penicilinskih antibiotikov, ki so jih dajali intravensko, je anafilaksa postala resen problem pri dajanju zdravil._NEWLINE_Posebej veliko tveganje predstavlja tudi injiciranje kontrastnih sredstev za rentgenski pregled.\n_START_SECTION_\nSimptomi\n_START_PARAGRAPH_\n\xc4\x8cim prej se po stiku z alergenom pojavijo simptomi, tem nevarnej\xc5\xa1i je alergijski odziv. V najhuj\xc5\xa1ih primerih se prvi simptomi pojavijo \xc5\xbee po 10 sekundah po za\xc4\x8detku dajanja intravenske injekcije. Ti simptomi so zelo nespecifi\xc4\x8dni: slabost, te\xc5\xbeave z obto\xc4\x8dili, navzeja in bruhanje, suha usta, peko\xc4\x8d jezik, motnje vida, ote\xc5\xbeeno dihanje, motnje koncentracije ..._NEWLINE_Mo\xc5\xbeen je tudi pojav ko\xc5\xbenih izpu\xc5\xa1\xc4\x8dajev, srbenja in drugih ko\xc5\xbenih sprememb, vendar se zaradi hitrega poteka reakcije ne izrazijo._NEWLINE_Nadalje se pojavijo simptomi, zna\xc4\x8dilni za \xc5\xa1ok, na primer sr\xc4\x8dni utrip postane hiter in neizrazit, nastopi lahko nezavest.\n_START_SECTION_\nTerapija\n_START_PARAGRAPH_\nBrez zdravni\xc5\xa1ke pomo\xc4\x8di obstaja velika nevarnost smrti. Opazovanje v bolni\xc5\xa1nici je nujno, saj lahko simptomi znova nastopijo, ko u\xc4\x8dinki zdravil izzvenijo._NEWLINE_Pri prvih znakih anafilakti\xc4\x8dnega \xc5\xa1oka (znojenje, slabost, modrikavost ...), \xc4\x8de je le mo\xc5\xbeno, prekinemo stik bolnika z virom alergena (nehamo dajati zdravilo ...). Bolnika namestimo v ustrezen polo\xc5\xbeaj (bolnik le\xc5\xbei navznak z dvignjenimi nogami). \xc4\x8ce imamo mo\xc5\xbenost, nadenemo bolniku kisikovo masko. \xc4\x8ce je bolnik nezavesten, ga polo\xc5\xbeimo na bok in \xc4\x8de ne ob\xc4\x8dutimo utripa, za\xc4\x8dnemo z o\xc5\xbeivljanjem._NEWLINE_Kadar nastopi anafilakti\xc4\x8den \xc5\xa1ok brez zdravnikove prisotnosti (pri piku \xc5\xbeu\xc5\xbeelke, zau\xc5\xbeitju sestavine hrane ...), lahko bolnik prejme injekcijo z adrenalinom, ki bla\xc5\xbei akutne simptome._NEWLINE_Medikamentozno zdravljenje poleg adrenalina zajema \xc5\xa1e glukokortikoide in antihistaminike.'